Návrhy tém na spracovanie projektov mimovládnych subjektov v rámci dotačného programu MZV SR v r. 2007 :

1. Rusko pred voľbami prezidenta RF
Cieľom štúdie je zmapovať situáciu na prahu prezidentských volieb a aké sa budú formovať východiská v súvislosti s voľbou nového prezidenta RF pre zahraničnú politiku (najmä ekonomický segment) SR.

2. Vplyv medzinárodno-politických faktorov na vývoj vnútropolitickej situácie a zahraničnopolitickej orientácie Bieloruska
Cieľom štúdie je zmapovať faktory vplývajúce na vnútornú a zahraničnú politiku súčasného politického vedenia Bieloruska a analyzovať smery ich možného vývoja.

3. Spôsoby, ktorými môžu krajiny západného Balkánu (resp. Srbsko) prispieť ku zvyšovaniu konkurencieschopnosti a životaschopnosti EÚ z hospodárskeho, sociálneho a civilizačného hľadiska
Štúdia krátkeho rozsahu s cieľom ozrejmiť prínos krajín západného Balkánu pre EÚ, ale následne aj naznačiť, akým spôsobom by sa mala vyvíjať vonkajšia a niektoré vnútorné politiky EÚ.

4. Zmeny v kosovskej spoločnosti za posledných 20 rokov v kontexte národno-štátnej emancipácie Albáncov v priestore západného Balkánu a prebiehajúceho procesu európskej integrácie.
Štúdia s cieľom súhrnne spracovať a následne analyzovať vývoj v kosovskej spoločnosti za posledných 20 rokov, vyhodnotiť vplyv národno-štátnej emancipácie Albáncov v regióne na charakter a intenzitu týchto zmien. Anticipácia alternatív ďalšieho smerovania tohto procesu a odporúčania pre zahraničnú politiku SR príp. EÚ v súvislosti s integráciou regiónu do EÚ.

5. Možnosti pomoci kosovským vodcom pri budovaní demokratickej spoločnosti
Cieľom projektu je umožniť mladým kosovským vodcom pripraviť sa na ich úlohu pri konsolidácii demokratických inštitúcií Kosova a pri reforme verejného sektora s dôrazom na lokálne inštitúcie štátnej správy a samosprávy. Súčasťou by mali byť špecializované tréningy kosovských predstaviteľov.

6. Zvyšovanie úrovne informovanosti o NATO na Ukrajine.
	Pracovné stretnutia MVO z oboch štátov s cieľom prípravy osôb, ktoré budú schopné formovať verejnú mienku o NATO a sprostredkovať informácie pre občanov a záujemcov v jednotlivých regiónoch Ukrajiny, prednášky, workshopy.
Cieľom je šírenie a zvýšenie informačného povedomia o NATO, jeho aktivitách, úlohách a takisto o pôsobení SR v Aliancii pomocou odovzdávania skúseností slovenských MVO ukrajinským partnerským organizáciám, vrátane akademickej obce. Ide o podpornú aktivitu pôsobenia SR na poste Kontaktného veľvyslanectva NATO v Kyjeve v r. 2007-8.

7. Pomoc Ukrajine pri reforme bezpečnostného sektora
Cieľom projektu je pomoc ukrajinským mimovládnym organizáciám pri budovaní inštitucionálnych kapacít pre sledovanie a kontrolu reformy bezpečnostných služieb. Hlavnými aktivitami by mali byť spoločné výskumné projekty a publikácie slovenských a ukrajinských odborníkov zaoberajúcich sa problematikou reformy bezpečnostných služieb.

8. Pomoc Ukrajine pri zvyšovaní informovanosti predstaviteľov akademickej obce o NATO
Cieľom projektu je podpora spolupráce slovenských a ukrajinských akademických inštitúcií ohľadom spracovania problematiky bezpečnosti a NATO. Hlavnými aktivitami by mali byť pracovné stretnutia pre prednášajúcich ohľadom vyučovania problematiky bezpečnosti a NATO, výmena študentov a prednášajúcich a pod.
9. Dopady predpokladaného vstupu krajín SNŠ vrátane Bieloruska do WTO na vývoj bieloruskej ekonomiky
Cieľom štúdie je analyzovať možné dopady vstupu krajín SNŠ, ako aj samotného Bieloruska, do WTO na vývoj bieloruskej ekonomiky so zhodnotením možností vplyvov na bieloruskú zahraničnú a vnútornú politiku.

10. SR v kontexte energetickej bezpečnosti EÚ
Cieľom odborného seminára je rozpracovať problematiku zabezpečenia energetickej bezpečnosti SR v kontexte EÚ, vrátane otázok  možností  zabezpečenia diverzifikácie zdrojov energetických surovín a možností zvyšovania podielu využívania alternatívnych energií. Jednotlivé témy by mali byť publikované v zborníku.

11. Analýza mediálneho prostredia Bieloruska a spôsobov objektívneho informovania bieloruskej verejnosti, vrátane informácií o krajinách a politike EÚ. Posúdiť cieľové skupiny a efektivitu jednotlivých prostriedkov.
Cieľom štúdie je zmapovať situáciu v Bielorusku v mediálnej oblasti, analyzovať ju  a následne špecifikovať oblastí možných zmien v smere objektivizácie mediálnych výstupov.

12. Čiernomorská dimenzia EÚ ako súčasť ENP 
Cieľom štúdie je zhodnotiť význam čiernomorského regiónu z hľadiska zabezpečenia celoeurópskej bezpečnosti a aj z hľadiska rozvojového potenciálu regiónu v oblasti ekonomiky, dopravy, obchodu a jeho vťahovania do rámca záujmov EÚ. Zároveň by mala vyhodnotiť možnosti transferu európskych hodnôt a noriem okolitým krajinám regiónu a v neposlednom rade vyhodnotiť možnosti SR pre efektívne zapájanie sa do rámca spolupráce čiernomorských krajín a prípadnej pomoci SR vytypovaným krajinám.

13. Tendencia vývoja problematiky príslušníkov národnostných menšín v krajinách strednej a juhovýchodnej Európy v kontexte ich členstva v EÚ 
Politicko-právna analýza, alebo medzinárodné kolokvium. Analýza by sa mala sústrediť na zmapovanie aktuálnej situácie v tejto sfére, vyhodnotenie jednotlivých menšinových prúdov a komunít v konkrétnych krajinách, ich záujmov, cieľov a ambícií, ako aj politík a zámerov ich „materských krajín“ so zhodnotením úrovne vzájomnej spolupráce a smerovania oboch uvedených subjektov (národnostných menšín a ich „materských krajín“) v jednotlivých krajinách z hľadiska celoeurópskych záujmov a politiky EÚ.

14. Možnosti podpory krajanských slovenských komunít v krajinách strednej a juhovýchodnej Európy
Analýza by mala zhodnotiť klady a zápory aktuálnej verzie „maďarského modelu“ spolupráce so zahraničnými menšinami, resp. krajanmi (poprípade existujúcich modelov ďalších krajín) a ich využiteľnosť pre sformovanie efektívneho modelu SR v tejto oblasti (pri využití maďarského modelu komplexného rozvoja regionálnej politiky).

15. Posun v prioritách slovenskej rozvojovej pomoci v regióne západného Balkánu v horizonte 5-10 rokov
Cieľom krátkej štúdie je identifikácia oblastí, na ktoré by sa mala zamerať ODA SR, pretože s postupným posilňovaním občianskej spoločnosti a približovaním sa k EÚ/NATO sa budú meniť aj potreby týchto krajín. Ak má byť ODA aj naďalej osožná aj pre SR, bude potrebné na tieto zmeny v predstihu reagovať.

16. Postkonfliktná obnova Kosova
Dôraz na analýzu fungovania Kosova po určení jeho štatútu, súčinnosť jednotlivých aktérov, kroky a opatrenia potrebné na dobudovanie všetkých inštitútov a fungujúcej občianskej spoločnosti a predpokladov pre vybudovanie sebestačnej ekonomiky. Súčasťou práce v rozsahu od 40 do 60 strán by mala byť i návrh čo môže v tomto urobiť SR.
výstup : analýza + okrúhly stôl pre širšiu odbornú verejnosť

17. Kritická analýza stavu participácie občianskej spoločnosti v procese tvorby medzinárodného práva a politiky s dôrazom na RE
Vypracovanie nezávislej odbornej štúdie a kritickej analýzy stavu participácie občianskej spoločnosti v procese tvorby medzinárodného práva a politiky s dôrazom na RE, vrátane odporúčaní pre príspevok SR k téme v rámci jej pôsobenia ako predsedníckeho štátu Výboru Ministrov RE.
časový harmonogram projektu : realizácia v termíne do 30.6.2007
cieľová skupina : (pre potrebu) MZV SR

18. Koordinácia činností a spolupráce RE s i. medzinárodnými organizáciami a integračnými zoskupeniami v oblasti ĽP

Vypracovanie nezávislej odbornej štúdie a kritickej komparatívnej analýzy koordinácie činností a spolupráce RE s i. medzinárodnými inštitúciami – OBSE, EÚ, OSN (s cieľom odstrániť pretrvávajúcu duplicitu v aktivitách spoločného záujmu a rozšíriť dialóg a praktickú spoluprácu) v oblasti ĽP, vrátane odporúčaní pre príspevok SR k téme v rámci jej pôsobenia ako predsedníckeho štátu Výboru Ministrov RE
časový harmonogram projektu : realizácia v termíne do 30.6.2007
cieľová skupina : (pre potrebu) MZV SR

19. Rovnováha inštitúcií RE
Vypracovanie nezávislej odbornej štúdie a kritickej komparatívnej analýzy ustanovení dokumentov RE (najmä štatút RE a štatutárne rezolúcie Výboru ministrov RE) a  faktického postavenia jednotlivých orgánov pôsobiacich v RE či v spolupráci s ňou, vrátane odporúčaní pre príspevok SR k téme v rámci jej pôsobenia ako predsedníckeho štátu Výboru Ministrov RE
časový harmonogram projektu : realizácia v termíne do 30.6.2007
cieľová skupina : (pre potrebu) MZV SR

20. Predsedníctvo SR vo Výbore ministrov RE - odborné/verejnovzdelávacie/osvetové podujatie pri príležitosti prevzatia predsedníctva
Organizácia odborného/verejnovzdelávacieho/osvetového podujatia pri príležitosti prevzatia predsedníctva vo Výbore ministrov RE Slovenskom
časový harmonogram projektu : realizácia v novembri 2007
cieľová skupina : verejnosť

21. Budúcnosť ODA - odporúčania pre ODA
Analýza súčasného stavu Slovak Aid a zorganizovanie neformálneho brainstormingu všetkých zainteresovaných v rámci ODA. Vypracovanie odporúčania pre tvorbu novej národnej strednodobej stratégie.
výstupy : seminár a štúdia

22. Vypracovať model ekonomickej dimenzie ODA so zameraním na štáty západného Balkánu a Ukrajiny
Vyhodnotenie súčasnej situácie ako je zabezpečené pokračovanie slovenských subjektov na realizovaných ODA projektoch. Navrhnúť sektory, v ktorých máme výhody v danej krajine a v ktorých bude možné pokračovať na projektoch. Zistiť, aké sú zdroje financovania rozvojových aktivít a možný vplyv na znižovanie nezamestnanosti na Slovensku.

23. Brožúra o ODA - informačný materiál
Vydanie novej brožúry o ODA, ako základného informačného dokumentu aktivít Slovak Aid.
výstupy : propagačný/informačný materiál

24. Vytvorenie podmienok v legislatívnej oblasti pre zapájanie dobrovoľníkov do aktivít Slovak Aid.
Zhodnotenie súčasnej situácie v slovenskej legislatíve; navrhnúť, ktoré oblasti je potrebné legislatívne riešiť (pracovné zmluvy, zdravotnícka starostlivosť, poistenie, sociálna starostlivosť atď.), a poskytnúť možnosť účasti dobrovoľníkov hlavne v preferovaných sektoroch – zdravotníctvo, školstvo, budovanie sociálnych štruktúr, finančníctvo – podpora malého podnikania atď.

25. Zhodnotenie pôsobenia SR na mieste nestáleho člena BR OSN
Propagačno-informačná publikácia pre verejnosť v rozsahu  cca  30  strán + prílohy

26. Vplyv neštátnych aktérov na rozhodovanie v Bruseli
Informovať o možnostiach vplyvu neštátnych aktérov na rozhodovanie v Bruseli.
cieľové skupiny : NR SR, ústredné orgány štátnej správy, profesijné združenia, komory a podnikateľské asociácie.
typ výstupu : Séria 4 prednášok a 4 workshopov s účasťou renomovaných zahraničných expertov, vydanie brožúry MZV SR v rozsahu min. 40 strán v náklade 1.000 ks s minimálne 5 prípadovými štúdiami o vplyve neštátnych aktérov na rozhodovanie v Bruseli. Táto brožúra by mala nadviazať na autorskú publikáciu MZV SR „Lobing v EÚ“ vydanú v r. 2007.

27. Slováci v inštitúciách EÚ – prax a skúsenosti
Priblížiť potenciálnym záujemcom o prácu v inštitúciách EÚ podmienky pre úspešné absolvovanie výberových konaní, ako  aj následné reálne podmienky  práce v inštitúciách EÚ.
cieľová skupina : Potenciálni slovenskí záujemcovia o prácu v inštitúciách EÚ.
typ výstupu : Vydanie brožúry MZV SR v rozsahu min. 40 strán v náklade 2.000 ks. Táto publikácia by mal nadviazať na praktickú príručku „Príprava na výberové konania do inštitúcií EÚ“, ktorú v r. 2006 pripravilo MZV SR.

28. Konferencia k 50. výročiu Rímskych zmlúv
50. výročie Rímskych zmlúv; Berlínska deklarácia.
cieľová skupina : NR SR, ústredné orgány štátnej správy, MVO, akademická oblasť.
typ výstupu : Konferencia v trvaní 1 dňa pre asi 100-150 účastníkov v priestoroch kongresového centra MZV SR.

29. Praktické skúsenosti a dopady vstupu SR do EÚ.
	Seminár za účasti predstaviteľov ekonomického a sociálneho sektora.
Výsledok seminára by mala byť publikácia „3 roky členstva v EÚ“.

30. Analýza k problematike voľného pohybu pracovníkov v EÚ/EHP
Osobitný dôraz by mal byť venovaný nasledujúcim aspektom :
-	hodnotenie skúseností členských štátov EÚ/EHP s neuplatňovaním prechodných opatrení (rozsah a charakter imigrácie; ekonomické a sociálne dopady; faktor verejnej mienky);
-	hodnotenie skúseností členských štátov EÚ/EHP s existujúcim systémom monitoringu počtu a štruktúry pracovníkov z iných členských štátov;
-	analýza faktorov vyplývajúcich v jednotlivých členských štátoch EÚ/EHP na ich rozhodnutie uplatňovať prechodné opatrenia na voľný pohyb pracovníkov;
-	analýza dopadov otvorenia trhu práce SR pre občanov Bulharska a Rumunska (ekonomické a sociálne dopady; faktor verejnej mienky).
cieľ projektu :	1. analytická informácia a argumentačná báza využiteľná v diskusiách o problematike otvorenia trhu práce pre občanov SR; 2. analytická informácia o ekonomických a sociálnych dopadoch otvorenia trhu práce pre občanov Bulharska a Rumunska.
typ výstupu : analýza, rozsah 30 str.

31. Aktuálna analýza vývoja zahraničnej migrácie v SR

Analýza by sa mala sústrediť na nasledujúce aspekty :
-	vývojové trendy zahraničnej migrácie (legálna vs. nelegálna) na Slovensku od r. 2000 a ich prognóza (aj v súvislosti so začlenením SR do schengenského priestoru), vrátane výziev do budúcnosti;
-	azylová a migračná politika SR v kontexte politík a opatrení prijatých EÚ;
-	zahraničná migrácia ako jedno z možných riešení demografického vývoja na Slovensku.
Navrhuje sa vypracovanie analýzy v 2 jazykových mutáciách: slovenskej a anglickej.
cieľ projektu : analytická informácia o stave migrácie v podmienkach SR zameraná na jej prezentovanie a využitie doma aj v zahraničí
typ výstupu : analýza, rozsah do 50 str.

32. Slovensko–české medzinárodnoprávne sympózium
Zorganizovanie sympózia a vydanie zborníka z neho.

33. Konferencia pri príležitosti X. výročia vynesenia rozsudku Medzinárodného súdneho dvora v spore o Sústavu vodných diel Gabčíkovo – Nagymaros
	Zorganizovanie konferencie a vydanie zborníka z nej.

34. Aktuálne otázky medzinárodného práva
	Neperiodická publikácia.

35. Rozširovanie EÚ – perspektívy, výzvy, úloha SR v procese ďalšieho rozširovania EÚ.
	Konferencia odborníkov na medzinárodnú politiku za účasti zahraničných hostí. Cieľom má byť konštruktívna diskusia k perspektíve rozširovania EÚ, definovanie spôsobov, akými je možné dosiahnuť požadované výsledky a definovanie miesta SR v procese rozširovania Únie.
termín realizácie : prvý polrok 2007 (2 dni; Bratislava)